Bobby Johnstone

**Robert «Bobby» Johnstone** (født 7. september 1929, død 22. august 2001) var en skotsk fotballspiller, som er mest kjent som én av Famous Five, angrepslinjen til Hibernian og det skotske fotballandslaget på 1950-tallet.

Gjennom Hibernians rike historie er det ingen annen gruppe med spillere som har oppnådd større berømmelse enn The Famous Five: Gordon Smith, Bobby Johnstone, Lawrie Reilly, Eddie Turnbull og Willie Ormond. Sent på 1940-tallet og tidlig på 1950-tallet utgjorde disse fem spillerne en angrepslinje som var en stadig trussel for skotske og internasjonale forsvar.

Johnstone var den første av de fem til å forlate Hibs, da han i 1955 ble solgt til den engelske klubben Manchester City. Han nøt også suksess med den engelske klubben, og han ble den første spilleren til å score mål i to påfølgende FA-cupfinaler i 1955 og 1956 på Wembley. Johnstone, som også huskes med stor glede av Oldham Athletic, fikk 17 landskamper for Skottland.

## Spillerkarriere

### Hibernian
Bobby Johnstone, som bare ble kalt for ”Nicker”, signerte for Hibs i 1946 fra Selkirk og hadde to opphold i klubben fra Leith, Edinburgh. Da han ankom Hibernian, fikk han mange lovord for sitt spill for reservelaget, og i april 1949 fikk han sin førstelagsdebut, da de spilte en vennskapskamp mot Nithsdale Wanderers i Sanquhar. Dermed var The Famous Five født.

I starten av 1949-1950-sesongen var det imidlertid Bobby Combe som spilte på Ormonds plass på venstrevingen for Hibs. Ormonds store sjanse kom i oktober, da kantspillerne til Hibs fikk skylden for et tap for Dunfermline i semifinalen av den skotske ligacupen på Tynecastle Stadium. Alle halfbackene ble droppet i neste kamp og Bobby Johnstone fikk sin mulighet. Dermed gjorde The Famous Five sin kollektive debut den 15. oktober 1949 mot Queen of the South, da Hibs vant 2–0.

Sammen med Gordon Smith kunne Bobby Johnstone motta de skotske ligamestermedaljene i 1951 og 1952. Han spilte også i en skotsk ligacupfinale.

### Manchester City
Han forlot Hibs i 1955 for å slutte seg til Manchester City for den formidable overgangssummen (på den tiden) på £22.000. 
Bobby Johnstone var den eneste av The Famous Five som noen gang spilte i England. Han scoret mål i to påfølgende FA-cupfinaler for Manchester City, da de først tapte finalen i 1955 for Newcastle United, men vant finalen i 1956 mot Birmingham City. Johnstone var den første spilleren til å score i to påfølgende FA-cupfinaler på Wembley. Han spilte sammen med den den gangen fremtidige Hibs-manageren Dave Ewing i begge finalene.

### Retur til Hibs
Johnstone returnerte til Hibs i 1959 for en overgangssum pålydende £6.000. Bobby Johnstone blir best husket for sin første tid med Hibs, selv om han også inspirerte laget til et par utrolige seirer i sin retur. Han hadde lagt på seg i vekt, og var litt mindre bevegelig, men hadde fortsatt fotballferdighetene i behold. Fotballhjernen hans hadde ikke tapt tempo, og hans dyktighet hjalp laget til å score ti mål i en kamp på Firhill Stadium i Glasgow mot Partick Thistle, og 11 mål på Broomfield Stadium mot Airdrie.

### Oldham Athletic
Etter hans andre opphold i Hibs dro han sørover igjen i 1961, for å slutte seg til Oldham Athletic, og mange i Oldham regner han fortsatt som en av deres beste spillere gjennom tidene.

Bernard Halford var assisterende klubbsekretær i de magiske dagene tidlig på 1960-tallet og minnes: *Han forvandlet klubben, ingen tvil om det. Han fikk horder av tilskuere til å stimle seg sammen nedover Sheepfoot Lane, selv om Athletic hadde rykket ned til fjerdedivisjon. Jeg tror det var den eneste perioden i mitt liv at jeg jevnlig fortalte løgner. På kampdager ville telefonen aldri stoppe å ringe av folk som lurte på om Johnstone skulle spille. Bobby kunne sitte på mitt kontor med foten i gips, men jeg måtte si at han skulle spille, ellers ville ikke supporterne møte opp. Det var rett frem så enkelt.*

Ikke før i 1965, 19 år etter at hans profesjonelle karriere hadde startet, la Bobby Johnstone til slutt opp som spiller. Han var muligens den ubesungne helten blant The Famous Five, men han forlot scenen med titler som bare blir de få til del.

### Landskamper
Av hans 17 landskamper for Skottland var kanskje den mest minneverdige da han scoret mot England på Wembley Stadium i debuten i en 3-2-seier, der også Lawrie Reilly scoret. Av Skottlands 22 mann store spillertropp til VM i fotball i 1954 bestemte Skottland seg for å ta med bare 13 av de 22 spillerne til sluttspillet. Johnstone var én av de 13, men måtte trekke seg pga. skade. Blant de som satt hjemme som reserver var spillere som Bobby Combe og Jimmy Binning. George Hamilton var også reserve, men reiste til slutt til VM da Johnstone trakk seg.

Bobby Johnstone scoret også landskampmål mot Nord-Irland, Wales, Sverige og Finland. Så vel som de 17 landskampene for Skottland representerte Johnstone også Scottish League ved seks anledninger. Han spilte også for et sammensatt lag fra hele Storbritannia mot "Resten av verden".

#### Landskampmål
:*Mål og resultat har Skottlands mål først.*

### Mesterskap

;Hibernian
* Skotsk ligamester i 1951 og 1952
* Deltok i den skotske ligacupfinalen i 1949

;Manchester City
* FA-cupmester 1956
* Spilte i FA-cupfinalen 1955

;Individuelt
* Skotsk fotballs Hall of Fame introduksjoner (2010)

## Referanser


## Eksterne lenker
* 
* Newcastle Fans profile